Diari Oficial de la Generalitat Valenciana


Sumari del DOGV 7016, del 03-05-2013 (2013/4457)

DECRET 54/2013, de 26 d'abril, del Consell, pel qual, de conformitat amb el que establix l'article 102 de la Llei Urbanística Valenciana, se suspén la urgència del Pla General d'Ordenació Urbana de Dénia de 1972 i s'establix el règim urbanístic transitòriament aplicable mentre culmine el procediment d'aprovació del pla general en tràmit.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7016

Data del DOGV
:   03-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4457


Data del document
:   26-04-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * Dénia
    * administració local
    * pla d'urbanisme
    * legislació

DECRET 54/2013, de 26 d'abril, del Consell, pel qual, de conformitat amb el que establix l'article 102 de la Llei Urbanística Valenciana, se suspén la urgència del Pla General d'Ordenació Urbana de Dénia de 1972 i s'establix el règim urbanístic transitòriament aplicable mentre culmine el procediment d'aprovació del pla general en tràmit. [2013/4457]
Per la Resolució de 27 de desembre de 2005, del conseller de Territori i Habitatge, es va aprovar definitivament el Pla General Transitori (PGT) del municipi de Dénia. La resolució esmentada va ser publicada en el Butlletí Oficial de la Província d'Alacant número 10-1, de 13 de gener de 2006, i ressenyada en el Diari Oficial de la Generalitat Valenciana número 5183, de 24 de gener de 2006, i entra en vigor a partir d'este moment.
Dins del procediment d'aprovació d'un nou pla general destinat a substituir el PGT, que l'Ajuntament de Dénia ha redactat i està tramitant, el 13 de juliol de 2012 es va publicar en el Diari Oficial de la Comunitat Valenciana número 6818 l'acord de 28 de juny de 2012, adoptat pel Ple de l'Ajuntament de Dénia, pel qual es va establir: «informació pública de la suspensió de llicències amb motiu de la redacció del nou pla general urbà».
Per la Sentència de 13 de setembre de 2012, del Tribunal Suprem, es va desestimar el recurs de cassació interposat per la Generalitat contra la Sentència de 22 de setembre de 2008, del Tribunal Superior de Justícia de la Comunitat Valenciana, de la Secció Primera, Sala Contenciosa Administrativa, i el Tribunal Suprem confirma la fermesa d'esta última sentència, la dispositiva de la qual va estimar el recurs contenciós administratiu interposat per l'Associació d'Afectats d'Almadrava Molins «contra la Resolució de la Conselleria de Territori i Habitatge de data 27 de desembre de 2005, per la qual s'aprova el Pla General Transitori (PGT) del municipi de Dénia, que s'anul·la per contrari a dret en els termes que s'han expressat en el fonament de dret número 8».
Este pronunciament judicial va suposar la pèrdua de vigència del planejament urbanístic aplicable a Dénia fins a aquell moment, el denominat PGT, així com la reviviscència del planejament urbanístic anterior a este que, tenint en compte la cadena d'anul·lacions judicials, es remunta al Pla General d'Ordenació Urbana de 1972. Respecte a este, el mateix Tribunal Superior de Justícia de la Comunitat Valenciana, en la Sentència número 737/2010, d'11 de juny, n'ha reconegut l'obsolescència, ja que: «va ser dictat sota la vigència de la Llei de 1956, en què ni tan sols existien els estàndards urbanístics; i és, a més, obvi que la població de Dénia i les seues necessitats de fa 35 anys no tenien res a veure amb les d'ara».
La Direcció General d'Avaluació Ambiental i Territorial (DGEAT), de la conselleria d'Infraestructures, Territori i Medi Ambient, considera, d'una banda, que l'acord de suspensió de llicències adoptat per l'Ajuntament de Dénia a l'empara de l'article 101.3 de la Llei 16/2005, de 30 de desembre, de la Generalitat, Urbanística Valenciana (LUV), poguera ser insuficient per a preservar la viabilitat de l'ordenació a establir pel pla en tramitació, així com per a garantir l'interés general i la seguretat dels particulars, i, d'una altra part, entén que l'article 102 del mateix text legal poguera suposar una solució més adequada al problema mencionat, ja que la seua aplicació permet ampliar els efectes de la suspensió de llicències acordada (prevista per a supòsits ordinaris de revisió de planejament) amb una suspensió general del Pla General d'Ordenació Urbana de Dénia de 1972 i l'habilitació d'un règim urbanístic transitori fins a l'aprovació del pla general en tramitació, va requerir, el 12 de novembre de 2012, l'Ajuntament de Dénia «perquè valore la possibilitat de substituir l'acord de suspensió de llicències adoptat el 28 de juny de 2012, per un acord de suspensió del Pla General d'Ordenació Urbana de Dénia de 1972 i l'eventual fixació de règim urbanístic transitori, de conformitat amb l'article 102 de la LUV per al sòl urbanitzat, i es comunica a esta Administració la seua decisió».
El 21 de gener de 2013 va tindre entrada en la DGEAT l'ofici de l'Ajuntament de Dénia pel qual es remet l'acord del plenari adoptat en la sessió extraordinària i urgent de 8 de gener de 2013. El tenor literal de la part dispositiva de l'acord esmentat és el següent:
«Primer:
a) Sol·licitar al Consell de la Generalitat que decrete la suspensió del Pla General de Dénia de l'any 1972 i que establisca un règim urbanístic transitori per al sòl urbanitzat aplicable fins a l'entrada en vigor del nou pla general.
b) Que s'arreplegue bàsicament la documentació aportada denominada «règim urbanístic transitori del municipi de Dénia», incloent-hi les observacions realitzades en l'informe que emet l'equip redactor del pla general de Dénia, subscrit per Tomás Pastor Puig, amb data 26 de desembre de 2012.
Així mateix, que es tinga en compte per part de la Conselleria als efectes oportunes les observacions relatives a l'elaboració del Pla Especial de la Pedrera Femenia i l'observació del regidor Vicente Chelet Ordines referent a l'actual situació d'execució d'obres d'urbanització dins del PRI del Bosc de Diana.
c) Que el règim transitori esmentat arreplegue, així mateix, la situació excepcional per a una part de la parcel·la amb referència cadastral núm. 5219006DB4051N a la Xara, i una part de la zona verda limítrofa segons el pla adjunt, on es preveu l'ampliació del Col·legi de la Xara, segons les necessitats de la Conselleria d'Educació.
Segon:
Donar compte d'este acord a la Direcció General d'Avaluació Ambiental i Territorial, de la Conselleria d'Infraestructures, Territori i Medi Ambient».
La possibilitat de suspendre el planejament està arreplegada expressament en l'article 102 de la Llei 16/2005, de 30 de desembre, de la Generalitat, Urbanística Valenciana, que diu literament és el següent:
«Quan fóra estrictament necessari per a preservar la viabilitat de l'ordenació a establir pel pla en elaboració o tramitació, per mitjà d'un decret del Consell de la Generalitat, dictat amb audiència prèvia o a sol·licitud del municipi afectat, i encara que este ja haguera esgotat prèviament els terminis de suspensió de llicències, es podrà suspendre, totalment o parcialment, la vigència del planejament. La suspensió es mantindrà fins a l'entrada en vigor del nou pla en elaboració o tramitació, i com a màxim pel termini de quatre anys. El decret establirà el règim urbanístic aplicable transitòriament en el municipi».
Tal com s'ha reflectit, el municipi de Dénia ha fet ús d'esta possibilitat al sol·licitar la suspensió del planejament vigent i l'aprovació, pel Consell, d'un règim urbanístic transitori. L'acord plenari adoptat a este efecte, en concret la memòria informativa del Document de Règim Urbanístic Transitori (DRUT) que incorpora l'acord esmentat, justifica la proposta basant-se en les raons següents:
1. Que, com a conseqüència de l'anul·lació del PGT, s'ha produït la reviviscència del PGOU de 1972, el model territorial i les determinacions urbanístiques del qual estan obsoletes.
2. Que «la aplicació d'este planejament podria ser contradictòria amb la realitat física actual del municipi de Dénia i fins i tot vulnerar la normativa urbanística vigent. En definitiva, de la situació exposada podria produir-se una aplicació indeguda del marc normatiu vigent en matèria d'urbanisme o la seua inaplicació».
A pesar de la parquedat amb què l'Ajuntament de Dénia la justifica, la veritat és que pertoca acceptar la proposta de suspensió del reviscut PGOU de 1972 per les raons enunciades en l'acord municipal, màximament quan el mateix Tribunal Superior de Justícia de la Comunitat Valenciana (TSJCV), en la indicada Sentència número 737/2010, d'11 de juny, va reconéixer l'obsolescència del planejament mencionat.
Poc es pot afegir al pronunciament judicial del TSJCV i pertoca, per tant, la suspensió del PGOU de 1972, més enllà d'afegir que l'objectiu final de la suspensió no és un altre que el d'evitar, al municipi de Dénia, les greus conseqüències que suposaria l'aplicació de l'obsolet PGOU de 1972 durant el període que hi ha des de l'anul·lació del PGT fins a l'aprovació definitiva del nou pla general.
D'esta manera, vista la sol·licitud efectuada pel Ple de l'Ajuntament de Dénia en la sessió de 8 de gener de 2013, tenint en compte els informes emesos pel Servici de Règim Jurídic i Inspecció Territorial, de la Direcció General d'Avaluació Ambiental i Territorial, de la Conselleria d'Infraestructures, Territori i Medi Ambient, basant-se en els quals s'incorporen determinades modificacions al document original proposat per l'Ajuntament i que, necessàriament, han de formar part d'este, a proposta de la consellera d'Infraestructures, Territori i Medi Ambient i amb la deliberació prèvia del Consell, en la reunió del dia 26 d'abril de 2013,
DECRETE
Article 1. Suspensió del Pla General de 1972
Se suspén la vigència del Pla General d'Ordenació Urbana de Dénia aprovat per la Comissió Provincial d'Urbanisme el 10 de novembre de 1972.
Article 2. Règim transitori aplicable
El règim urbanístic transitòriament aplicable a tot tipus d'actuacions que es duguen a terme en el terme municipal de Dénia, fins a l'entrada en vigor del nou pla general, serà el proposat per l'Ajuntament de Dénia, amb les modificacions introduïdes per la Conselleria d'Infraestructures, Territori i Medi Ambient, i el text refós del qual s'inserix en l'annex que s'adjunta a este decret.
Article 3. Duració dels efectes d'este decret
Els efectes d'este decret es mantindran fins que s'aprove definitivament el pla general de Dénia. En tot cas, s'establix un termini màxim de vigència de quatre anys.
DISPOSICIÓ FINAL
Única. Efectes
Este decret produirà efectes des del dia que es publique en el Diari Oficial de la Comunitat Valenciana.
Benidorm, 26 d'abril de 2013
El president de la Generalitat,
ALBERTO FABRA PART
La consellera d'Infraestructures, Territori i Medi Ambient,
ISABEL BONIG TRIGUEROS